'1 uit elke 10 onderwysers daagliks afwesig' | Maroela Media
Motshekga het Maandag die bevindings van 'n nasionale skolevorderingsverslag in Pretoria bekend gemaak. Die departement beskryf die opname as 'n wetenskaplike en onafhanklike maatstaf om die sukses, of gebrek daaraan, in die onderwyssektor te bepaal.
Daar is bevind 'n gemiddeld van 10% van onderwysers is elke dag afwesig van die werk en groot verskille is gevind tussen laer- en hoërskole, sowel as per provinsie en in verskillende kwintiele. Skole word op grond van hul hulpbronne ingedeel. Dié met die meeste hulpbronne val in die kwintiel 5-kategorie en dié met die minste staan bekend as kwintiel 1-skole.
"Die 2017-opname het geen beduidende afname aangedui in die tempo waarteen onderwysers sedert 2011 afwesig is nie. Die opname het 'n toename in die gemiddelde afwesigheid (van 8% na 10%) per dag aangedui," het Motshekga gesê.
"Dit maak ons uiters besorg. Ons moet meer doen om onderwysers te ondersteun. Daar is 'n behoefte om dieper in die statistieke te delf om die voorkoms van dié vlak van afwesigheid te verstaan. Ons moet wel die provinsies Limpopo (6%) en die Vrystaat (7%) gelukwens met die laagste vlakke van onderwyserafwesigheid in die betrokke tydperk," het Motshekga gesê.
Die 2017-opname het bevind die vlak van afwesigheid is naastenby in ooreenstemming met die internasionale standaard en dat die klein verandering sedert 2011 nie gesien moet word as bewys van 'n beduidende toename in onderwyserafwesigheid nie.
Die studie is gedoen in 'n betreklik verteenwoordigende groep van 1 000 skole landwyd wat onderrig tot graad ses aanbied, sowel as in 'n groep van 1 000 skole wat onderrig tot graad 12 aanbied. Slegs skole wat as gewone staatskole gekategoriseer word, het deel gevorm van die studie.
Daar moet gespesifiseer word wie en watter skole want die onderwysers waar my kinders skoolgaan het n 100% aanwesigheid gehad vir 2018,nou net met die hoof bevestig.
In 2016 het sy erken onderwys is katastrofies en 'n ramp . Al wat verander het is , dit is nou 'n ramp en katastrofies ….
Jip, nie moeilik om te weet waar hierdie statistieke gaan haal is nie, maar julle wil WERKENDE Skole oorbelaai met anderstaliges en anderstalige onderwysers wat ook dan maar gereeld siek gaan wees . WAT LESUFI en al die mense nie verstaan nie .. jy kan nie iets AFBREEK om dit beter te maak nie … LEER eerder by die skole wat vooruitgaan en hou op om eers AF TE BREEK voordat julle opbou .. ONDERWYSERS wat so baie van die werk af wegbly is BELAGLIK .. hoekom moet hulle nou kamstig ondersteun word?
Skokkend. Ek het baie onderwysers op skool gehad wat nooit afwesig was nie.
In gevalle van groot operasies was daar onmiddellik plaasvervangers. (gewoonlik afgetrede onderwysers wat vertroud was met die vak.)
Behalwe in die geval van noodoperasies, het van ons onderwysers hulle in die vakansies laat opereer, só toegewyd was hulle.
Ons was bitter selde agter met die sillabus.
Die onderwysers volg net die voorbeeld van ons parlementslede. Ás hulle nog opdaag, slaap hulle in elk geval dwarsdeur die 'New Dawn'.